कोलकाता : दीपावली के दौरान फलों व सब्जियों की कीमतों में अचानक उछाल देखा गया। बढ़ी कीमतों ने अचानक आम लोगों के पसीने छुड़ा कर रख दिया। जिन फलों के दाम एक हफ्ते पहले तक 50-60 रुपये प्रति किलो थे, वे सौ रुपये से अधिक में मिलते नजर आए। फल विक्रेता जितेंद्र ने बताया कि फलों की मांग बढ़ने के चलते दाम बढ़ गए हैं। फल मंडी में फलों की कीमत सुनकर ग्राहक परेशान हैं, लेकिन त्योहार पर पूजा के लिए तो फल खरीदना ही होता है। ऐसे में फलों की बिक्री इस समय जोरों पर हैं। महानगर व जिलों के विभिन्न बाजारों में बुधवार को दीपावली के लिए खरीदारों की भीड़ उमड़ी। सेब, केला, अनार, संतरा जैसे फलों की कीमतों में अचानक वृद्धि रही। बाजार करने पहुंचे रोहित यादव ने बताया कि हर चीज का दाम बढ़ा हुआ है, लेकिन पूजा व त्योहार के दौरान फल, फूल, सब्जियां खरीदना मजबूरी है। वहीं धुलागढ़ में थोक सब्जी विक्रेत जीतेंद्र मंडल ने कहा कि मांग के अनुरूप आपूर्ति कई बार कम हो जाती है। इस कारण भी कीमतों में उछाल हो जाता है। हालांकि उत्सवी सीजन के बाद सब्जी की कीमतों में फिर से कमी दर्ज की जाएगी।